รฟท.เผย CK ชนะประมูลรถไฟรางคู่จิระ-ขอนแก่น 2.34 หมื่นลบ.
รฟท.เผยกลุ่ม CKเสนอราคาประมูลต่ำสุดรถไฟรางคู่จิระ-ขอนแก่น 2.34หมื่นลบ.
8 ธ.ค. 2558

นายกมล ตั้งจิตเจริญชัย รองผู้ว่าการการรถไฟแห่งประเทศไทย (รฟท.)ฝ่ายโครงสร้างพื้นฐาน ในฐานะประธานกรรมการพิจารณาผลการประกวดราคา เปิดเผยกับว่า ผลการประมูลเสนอราคาทางอิเล็กทรอนิกส์ (e-Auction) ในโครงการก่อสร้างรถไฟทางคู่ ช่วงชุมทางถนนจิระ-ขอนแก่น มีผู้ยื่นราคาต่ำสุดที่ 23,444 ล้านบาท (รวมภาษีมูลค่าเพิ่ม) จากราคากลาง 2.36 หมื่นล้านบาท
แหล่งข่าวจากบริษัทผู้เข้าร่วมประมูลครั้งนี้เปิดเผยว่า กลุ่มกิจการร่วม ซีเคซีเอช (บริษัท ช.การช่าง จำกัด (มหาชน) หรือ  CK ร่วมกับบริษัท ช.ทวีก่อสร้าง จำกัด) เป็นผู้เสนอราคาต่ำสุดในครั้งนี้
ทั้งนี้ บริษัทผู้ผ่านคุณสมบัติ 4 รายตามที่ยื่นซองประกวดราคาจ้างก่อสร้าง ได้แก่ บริษัท อิตาเลียนไทย ดีเวล็อปเม้นท์ จำกัด (มหาชน) หรือ ITD บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ บริษัท ซิโน-ไทย เอ็นจิเนียริ่ง คอนสตรัคชั่น จำกัด (มหาชน) หรือ STEC และ กลุ่มกิจการร่วม ซีเคซีเอช
นายกมล กล่าวว่า หลังจากนี้จะนำเสนอผลการประมูลทั้งโครงการรถไฟทางคู่ จิระ-ขอนแก่น และ โครงการถไฟทางคู่ เส้นทางฉะเชิงเทรา-คลองสิบเก้า-แก่งคอย ที่มี 2 สัญญา ต่อคณะกรรมการ รฟท. ในวันที่ 15 ธ.ค.นี้
ส่วนอีก 4 โครงการรถไฟทางคู่ คาดว่าเส้นทางประจวบ-ชุมพร วงเงิน 1.7 หมื่นล้านบาท จะสามารถออกหนังสือเชิญชวนประกวดราคา (TOR) ได้ในเดือนม.ค.59 และคาดว่าจะได้ผู้รับเหมาก่อสร้างประมาณเดือน เม.ย.59
ขณะที่อีก 3 เส้นทางที่เหลือ ได้แก่ ช่วงนครปฐม-หัวหิน วงเงิน 2 หมื่นล้านบาท, ช่วงลพบุรี-ปากน้ำโพ วงเงิน 2.5 หมื่นล้านบาท และ ช่วงมาบกะเบา-จิระ วงเงิน 2.98 หมื่นล้านบาท อยู่ระหว่างขั้นตอนจัดทำรายงานผลกระทบสิ่งแวดล้อม(EIA) ซึ่งจะมีการเร่งรัดโดยจะมีการประชุมภายในสัปดาห์นี้
ดังนั้นคาดว่า 3 เส้นทางดังกล่าวจะสามารถเปิดประมูลพร้อมกันได้หลังจากเปิดประมูลเส้นทางประจวบ-ชุมพร  ทั้งหมดนี้จะเป็นการประกวดราคาทางอิเล็กทรอนิกส์ (e-Auction) นายกมล คาดว่า กระบงวนขั้นตอนหาผู้รับเหมาก่อสร้างได้ไม่เกินเดือน มิ.ย. 59